Efesus 3:14-21.
Wanpela bikpela samting Pol i bin tisim yumi insait long Efesus sapta 1-2 i olsem, Sios em i bikpela samting long tingting bilong God – Sios em i as bilong plen bilong God bilong oltaim oltaim.
Na sios em i wanem samting? Husat em i sios? Taim yumi tok sios yumi tok long wanem samting? Orait yumi save pinis….
Sios em i wanpela nupela komyuniti we ol manmeri bilong God i pas wantaim.
Sios em i manmeri God i bin makim na pasim long Krais, na Krais i bin mekim wok bilong mekim ol i stap holi na i no gat asua long ai bilong God. Sios em i manmeri God i bin adoptim na mekim ol i kamap femili bilong Em. Sios em i manmeri Holi Spirit i bin mekim wok long laip bilong ol na Em i opim ai na ia na bel bilong ol na ol i luksave long wok Krais i bin mekim bilong ol, na ol i harim tok Krais i tokim ol, na ol i tanim bel na bilipim na trastim feitful wok bilong Krais na ol i stap aninit tru long Krais.
Ol dispela manmeri ol i sios bilong God. Taim yumi tok “sios” yumi tok long dispela samting tasol.
Na yumi tok pinis olsem, dispela samting, dispela nupela komyuniti we ol manmeri bilong God i pas wantaim, dispela samting em i bikpela samting bilong God. Dispela samting, sios, em i plen bilong God bilong oltaim oltaim.
Nau moning yumi bai skelim pasin bilong sios. Long Efesus 3:14-21 Pol i soim yumi pasin bilong sios – pasin bilong manmeri bilong sios.
Ating planti manmeri i paul long pasin bilong sios. Ol i no save long wanem pasin sios i ken i mekim.
- Planti manmeri i tingim olsem, sios i mas bisi long helpim ol manmeri. Ol i mas mekim wok bilong kisim ol sevis i kam long ples. Ol i mas helpim ol sikman. Ol i mas kisim ol sekenhan klos na givim ol manmeri long ples. Ol i mas helpim ol manmeri i gat trabel. Ol i mas wok long stopim pait taim tupela hauslain i pait. Yu save, planti manmeri i tingim sios i mas bisi long mekim ol dispela kain wok. Ol i tingim dispela em i pasin bilong sios.
- Na sampela manmeri tingim olsem, pasin bilong sios em bilong kamapim na mekim amamas. Olsem na, ol i tingim olsem, long sios miting ol i mas paitim gita na kundu, na ol mas kamapim ol grup bilong singim ol lotu song, na ol i mas raun na mekim amamas long ol wanwan hauslain nabaut. Ol i tingim olsem, taim ol i laik lotu ol i mas mekim amamas i kamap long ol manmeri na ol i mas kisim gutpela filings na ol i go bek long haus bilong ol.
- Na sampela manmeri i tingim olsem, sios i mas bisi long mekim lotu pasin. Ol i tingim olsem, ol i mas mekim lotu long Sarere o Sande, na ol i mas mekim lotu long Ista na long Krismas, na ol i mas makim ol wanwan narapela de na mekim lotu, na ol i mas kamapim wanwik bung na singautim ol narapela manmeri na mekim lotu wantaim. Yu save, ol i tingim olsem, sios i mas bisi long mekim lotu pasin. Ol i tingim lotu pasin em i pasin bilong sios.
Ol i gat dispela kain tingting, tasol tingting bilong Pol i go long narapela sait olgeta. Yumi lukim na skelim Efesus 3:14-21. Pol em i soim yumi 4-pela samting. Na fes samting i olsem….
1. Manmeri bilong sios i save brukim skru long God.
Lukim lain 14-15.
Long sapta 1 i kam i kam long sapta 3 lain 13 Pol em i stori long olgeta wok God i bin mekim long Krais Jisas bilong kisim ol wanwan sin manmeri i kam long God na i kam insait long femili bilong Em. Pol i bin stori long wok God i bin mekim long feitful wok bilong Jisas bilong kamapim sios femili bilong Em.
Pol em i tingim ol dispela wok God i bin mekim, na Jisas i bin mekim, na em i tok, “Long dispela as mi save brukim skru long Papa.”
Yu save, taim Pol em i tingting long olgeta wok bilong God na bilong Krais na bilong Holi Spirit, em i brukim skru – em i daunim em yet na em i tok tenkyu long Papa. Dip insait long laip bilong Pol em i gat bikpela tok tenkyu long God bikos God i bin mekim planti wok – olgeta wok – bilong kisim Pol i kam insait long femili bilong God na insait long olgeta blesim bilong God.
Em olsem na, nambawan samting Pol i mekim i olsem, em i brukim skru na tok tenkyu long Papa bilong em. Dispela kain pasin em i pasin sios bilong God i save mekim. Sios bilong God i save tok tenkyu long olgeta wok God i bin mekim long Krais bilong kisim bek ol.
Ol i no longlong long wok bilong God na long Krais na long Holi Spirit. Nogat. Ol i no tok tenkyu nating. Ol i no opim maus na mekim tok nating. Nogat. Ol i save gut tru long olgeta wok God i bin mekim long dai na kirap bek bilong Jisas – ol i yusim het na skelim gut tru Tok bilong God na ol i tanim bel na bilipim na trastim ol dispela wok God i bin mekim long feitful wok bilong Jisas. Na dip insait long laip bilong ol, ol i gat bikpela tenkyu long God long ol dispela wok bilong Em.
Olsem na, ol i brukim skru long Papa – ol i no apim ol yet na amamasim skin bilong ol yet. Nogat. Ol i save tingim olgeta wok God i bin mekim bilong ol na ol i daunim ol yet na ol i givim bikpela tok tenkyu long Papa. Dispela pasin i save makim sios bilong God.
2. Manmeri bilong sios i gat strong long bihainim wei bilong Krais.
Lukim lain 16-17.
Pol em i prea long ol manmeri bilong God i pas wantaim long sios femili bilong taun Efesus. Em i askim God long yusim olgeta bikpela na gutpela samting bilong Em bilong strongim ol manmeri bilong sios femili – bilong strongim ol long strong bilong Holi Spirit – bai Krais i stap insait long laip bilong ol.
Na Pol i tok wanem? Yumi save pinis, Holi Spirit i stap insait long yumi i bilipim na trastim Jisas. Na Jisas Krais i stap we? Em i stap long heven. Jisas yet i no stap insait long yumi. Nogat. Tasol, taim Holi Spirit i stap insait long yumi, orait dispela i olsem Jisas i stap insait long yumi. Long wanem, Holi Spirit bilong God Em i Holi Spirit bilong Jisas.
Tasol, tok bilong Pol i go long narapela sait liklik. Yumi save long wok bilong Holi Spirit – Holi Spirit i save wok insait long yumi bilong kirapim yumi long bihainim olgeta tisim bilong Jisas.
Taim Pol em i prea olsem, “Jisas i ken i stap insait long yupela” orait em i minim olsem, tisim bilong Krais i ken i stap insait long ol manmeri bilong sios femili. Em i askim God long strongim ol, bai ol i bihainim olgeta tisim bilong Krais. Na taim ol manmeri bilong sios i bihainim olgeta tisim bilong Krais, orait yumi ken i tok olsem, “Krais i stap insait long ol.”
Yu save, Pol i askim God long strongim ol long bihainim olgeta tisim na bihainim olgeta wei bilong Krais bikos dispela em i wok bilong sios – dispela em i pasin bilong sios.
God i save givim strong long ol manmeri bilong sios bai ol i bihainim olgeta wei bilong Jisas. Dispela em i pasin bilong sios – ol i save bihainim tisim bilong Jisas. Ol i no toktok tasol long olgeta tisim bilong Jisas. Nogat. Ol i bihainim tisim bilong Jisas. Ol i sirias long senisim pasin bilong ol na bihainim wei bilong Jisas long laip bilong ol.
God i save givim strong long ol manmeri bilong Em, bai ol i gat strong bilong senisim tingting bilong ol na bilong senisim pasin bilong ol na ol i strong long bihainim wei bilong Krais. Dispela em i pasin bilong sios.
3. Manmeri bilong sios i wok long kisim save long lavim bilong Krais.
Lukim lain 17-19.
Planti manmeri i tok olsem, “Manmeri bilong sios i mas lavim ol narapela manmeri.” Na dispela tok i tru. Tasol, dispela kain tingting i putim lavim pasin bilong yumi antap tumas na i mekim lavim pasin bilong yumi i kamap nambawan samting tumas.
Yes, yumi mas lavim ol narapela manmeri, tasol wanpela bikpela samting moa moa yet i olsem, manmeri bilong God ol i mas save long lavim bilong Krais. Lavim bilong Krais em i nambawan samting bilong sios. Lavim bilong Krais em i bikpela samting bilong yumi i pas wantaim Krais.
Pol i tok olsem, “Lavim bilong Krais i bikpela tumas na em i antap tru na em i go daun moa. Na dispela lavim bilong Krais i winim save bilong yumi.” Em olsem na, Pol em i prea olsem, ol manmeri bilong God ol i ken i wok long kisim save long lavim bilong Krais – em i laik ol manmeri bilong God i pulap long save long lavim bilong Krais.
Na hau na bai yumi kisim save long lavim bilong Krais? Krais i bin soim lavim bilong Em taim Em i lusim laip bilong Em bilong mekim yumi holi na i no gat asua long ai bilong God. Olsem na, sapos yu laik save long lavim bilong Krais, orait yu mas save gut tru long wok bilong Krais – yu mas save gut long olgeta liklik na olgeta bikpela samting long wok bilong Krais.
Sios femili bilong God ol i no inap lusim dispela samting – olgeta taim bai yumi holim tingting long wok bilong Krais – bai yumi stadi long wok bilong Krais – bai yumi amamas long wok bilong Krais – bai yumi tokaut long wok bilong Krais – wok bilong Krais i soimaut lavim bilong Krais.
Sios i mas wok hat i go i go i go na kisim save moa long lavim bilong Krais. Lavim bilong Krais em i no samting we wanpela taim yumi ken i kisim na em nau yumi save pinis. Nogat tru. Wok bilong Krais, lavim bilong Krais, em i bikpela moa moa yet na bai yumi wok long kisim save long lavim bilong Krais i go i go i go olgeta long laip bilong yumi.
Dispela tu em i pasin bilong sios. Ol i bisi, ol i wok hat, long kisim save long wok na lavim bilong Krais – ol i no tingim ol inap pinis. Nogat. Ol i hangre long kisim save moa long wok na lavim bilong Krais – na God i save helpim ol i kisim dispela save – God inap tru long pulimapim tingting bilong ol long lavim bilong Krais.
Lukim lain 20. Pol i no minim olsem, yumi ken i askim God long eneting yumi laik kisim na God bai givim long yumi. Nogat. Em i tok yet long kisim save long lavim bilong Krais. Lavim bilong Krais em i bikpela samting stret, na yumi liklik samting stret, tasol God i gat strong long helpim yumi i kisim save long dispela bikpela samting.
Olsem na, askim God na God bai helpim yu save moa yet long wok na lavim bilong Krais. Lavim bilong Krais i winim save bilong yumi – tasol God i gat pawa inap long givim save long lavim bilong Krais long yumi. Em olsem na, askim Em!
4. Manmeri bilong sios i wok long mekim nem bilong God i kamap bikpela insait long sios.
Lukim lain 20-21.
Manmeri bilong sios i save givim biknem long God. Olsem na, wanem samting sios i laik mekim, ol i tingim olsem, “Dispela samting i mas givim biknem long God.”
Yu save, ol i no tingting long apim nem bilong ol yet. Ol i no mekim wok bai sios yet i ken i kisim biknem. Nogat. Ol manmeri bilong sios bilong God ol i save mekim wok bai God yet i ken i kisim biknem. Ol i wok long litimapim nem bilong God tasol.
Yu save, taim Pol em i prea em i no askim God long ol liklik samting. Nogat. Em i askim God long ol samting i nambawan samting bilong sios – na God i save fitim ol (inapim ol) long mekim dispela pasin.
Harim. Pasin bilong sios em i no wankain olsem ol sampela lotu manmeri i tok. Nogat. Na yumi no ken i larim ol manmeri autsait long sios i bosim pasin bilong yumi insait long sios. Nogat. Yumi mas mekim pasin God i laik sios femili komyuniti bilong Em i mekim.
Olsem na….
- Brukim skru long Papa na tok tenkyu long Em long olgeta samting Em i bin mekim bilong kisim bek yumi.
- Askim God long strongim yumi long bihainim olgeta tisim na olgeta wei bilong Krais.
- Askim Em long helpim yumi save long olgeta wok na lavim bilong Krais.
- Na taim sios bilong yumi i laik mekim sampela samting, orait dispela samting i mas givim biknem long God tasol.
Em tasol.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn